দ্য ট্রায়ালস অফ অ্যাপোলো
দ্য ট্রায়ালস অফ অ্যাপোলো (ইংরেজি: The Trials of Apollo) হল মার্কিন লেখক রিক রিঅর্ড্যানের লেখা পাঁচটি ফ্যান্টাসি অ্যাডভেঞ্চার পৌরাণিক উপন্যাসের একটি ধারাবাহিক। সামগ্রিকভাবে এই ধারাবাহিকটি দ্য হিরোজ অফ অলিম্পাস ধারাবাহিকের সিক্যোয়েল। এই ধারাবাহিকের প্রেক্ষাপট রিঅর্ড্যান রচিত পার্সি জ্যাকসন অ্যান্ড দি অলিম্পিয়ানস ও দ্য হিরোজ অফ অলিম্পাস ধারাবাহিকেরই কাল্পনিক জগৎ এবং এই ধারাবাহিকেও পূর্ববর্তী ধারাবাহিকগুলির চরিত্র ও ঘটনাপ্রসঙ্গ উল্লিখিত হয়েছে। প্রধান ধারাবাহিকটির সঙ্গে ক্যাম্প জুপিটার ক্লাসিফায়েড নামে একটি অনুপূরক গ্রন্থও প্রকাশিত হয়েছে। এই ধারাবাহিকের প্রথম উপন্যাস দ্য হিডেন ওর‍্যাকল প্রকাশিত হয়েছিল ২০১৬ সালের ৩ মে। দ্বিতীয় উপন্যাস দ্য ডার্ক প্রফেসি প্রকাশিত হয় ২০১৭ সালের ২ মে। তৃতীয় উপন্যাস দ্য বার্নিং মেজ প্রকাশিত হয় ২০১৮ সালের ১ মে। চতুর্থ উপন্যাস দ্য টাইর‍্যান্ট’স টুম প্রকাশিত হয় ২০১৯ সালের ২৪ সেপ্টেম্বর। পঞ্চম তথা ধারাবাহিকের শেষ উপন্যাস দ্য টাওয়ার অফ নিরো প্রকাশিত হয় ২০২০ সালের ৬ অক্টোবর।